  Майя Бывальцева Удмуртиын калык дружинникъёсты страховать каронэз муниципалитетъёслы оскозы. 30-тӥ южтолэзе со сярысь вераськон мынӥз элькунысь кунпуш ужъёсъя министерство бордын ужась Мерлыко кенешлэн пумиськоназ, ивортэ «Удмуртия» агентстволэн корреспондентэз. «Страховать карон пумысен юан йылаз-пумаз вуттымтэ. Элькун катъя, страхование сярысь пуктэтэз кутыны али быгатэ тӧрлыклэн быдэсъясь ёзэсэз, асьмелэн со Физкультурая, спортъя но егитъёсын ужан политикая министерство. Коньдэтын страхование ёзэт нимаз чурен гожтэмын. Кемалась ӧвӧл, ми калык дружинаослэсь элькун штабзэс люкаллямы но катэ воштонъёс пыртыны кичӧлтонэн потыны вераськимы. Страховой коньдонэз люкылон луонлыкез муниципал кылдытэтъёслы сётыны кулэ, соку интыосын ини малпалозы, кӧня дружинникъёсты страховать кароно но кӧнялы, — вераз кунпуш ужъёсъя министерстволэн Эрикрадэз утён ужез радъянъя но тӧрлыклэн быдэсъясь ёзэсъёсыныз но интыысь аскивалтон ёзэсъёсын кусып возёнъя управлениезлэн кивалтӥсезлэн воштӥсез Светлана Селёва. Чакланъёсъя, страхованилэн дуныз 500 манетлэсь трос луыны кулэ ӧвӧл. Нош страховой учыр кылдыку, дружинник 100 сюрс манетозь басьтоз. Кенешонын озьы ик вераськизы калык дружинаослэн ёзчиосызлы юрттэт сётон сярысь. Удмуртиысь витяз гинэ муниципал кылдытэтъёсын, гурт ёросъёсынгес, дружинникъёслы капчиятонъёс чакламын: дунтэк пу сёто, музъем яке ваньбур понна выт тыронлэсь мозмыто. Тодэ вайытом, калык дружинаослэсь ужзэс радъяны, 2016-тӥ арын элькун коньдэтысь 4 миллион манет висъязы. Кылем арен ӵошатыса, со 2 поллы тросгес. Чакланъёсъя, со коньдон чотын дружинникъёслы удостоверениос, суйкерттэтъёс, жилетъёс лэсьтозы, озьы ик тӥрлык басьтозы но страховать карозы. Со сяна, 2016-тӥ арын нырысьсэ ортчоз «Устоез калык дружинник» вожвылъяськон. Али Удмуртиын ас мылкыд каремзыя эрикрадэз утёнэ пырисько 63 калык дружинаос но 4 мерлыко огазеяськонъёс. 2015-тӥ арын соослэн юрттэменызы 27 йыружъёс шараямын но эрикрадэз тӥян 4 сюрс 700 учыръёс алэмын. Калык дружинаосы 884 адями пыриське. Тегъёс: МВД Удмуртия дружинникъёс страхование  